<classify> MKOA wa Geita upo hatua za mwisho kukamilisha ujenzi wa shule ya msingi ya mchepuo wa Kiingereza English Medium ambayo itakuwa ya kwanza kujengwa na serikali nje ya mkoa wa Dar es Salaam.Serikali sasa ina shule nne za msingi za mchepuo wa Kiingereza, Oysterbay, Bunge, Olympio -A na Olympio- B za Jijini Dar es Salaam. Akizungumza na gazeti hili mjini Geita jana, Mkuu wa Mkoa huo, Robert Gabriel alisema ofisi yake imechukua hatua na kuomba kibali cha kujenga shule ya msingi ya mchepuo wa Kiingereza baada ya kupata ufadhili kutoka kwa Kampuni ya Uchimbaji Dhahabu ya Geita Gold GGM.Alisema kuwa shule hiyo ya mchepuo wa Kiingereza inayojengwa itakuwa ni sehemu ya miradi iliyopewa Sh bilioni 9.2 na GGM kwa ajili ya shughuli za kijamii ndani ya Mkoa wa Geita. Tulikaa na tukaona kuna haja ya kuwa na shule ya English Medium. Mpango wetu ni kuboresha elimu katika mkoa wetu, hivyo tukaona tuna fedha za kufanya ujenzi wa shule mchepuo wa Kiingereza hivyo tukaomba kibali cha serikali.Hata baada ya ujenzi kukamilika tutatafuta walimu waliobobea kwenye ufundishaji wa masomo ya msingi kwa Kiingereza ili kuwapika vyema watoto wetu, alisema Gabriel. Alisema ujenzi wa shule hiyo unaendelea eneo la Magogo mjini Geita. Mwandishi wa habari hizi alifika eneo ambalo shule hiyo inajengwa na kushuhudia ujenzi ukiendelea na mafundi wakiwa hatua ya kupaua.Gazeti hili lilishuhudia madarasa manane, ofisi za utawala, maktaba, chumba cha kufanyia masomo ya kompyuta kwa vitendo na nyumba ya walimu. Mkuu huyo wa Mkoa alisema shule hiyo inatarajiwa kuanza kupokea wanafunzi Januari mwakani na itakuwa ikitoza bei nafuu kwa wanafunzi watakaojiunga kusoma awali, darasa la kwanza mpaka la saba.Kwa upande wake, Fundi Mkuu wa ujenzi wa shule huyo, Pascal Kimemele alisema ujenzi unaendelea vyema na wanapanga kukabidhi majengo hayo kabla ya mwaka kumalizika. Ujenzi umekamilika kwa asilimia 70, tunaendelea kujenga kwa kiwango kizuri ili ifikapo mwisho wa mwaka, tukabidhi kwa mkoa shule hiyo ikiwa imekamilika, alisema fundi huyo.  <topic>: KITAIFA 